บลจ.บัวหลวงทุ่ม 183.9 ล้านบาทเตรียมปันผล 3 กองรวด 14 ธ.ค.นี้
นายสุทธิพงศ์ พัวพันธ์ประเสริฐ รองกรรมการผู้จัดการ กลุ่ม Real Estate & Infrastructure Investment บลจ.บัวหลวง จำกัด (กองทุนบัวหลวง) เปิดเผยว่า กองทุนบัวหลวงพร้อมจ่ายเงินปันผลกองทุนรวมอสังหาริมทรัพย์ (Property Fund) ทั้งสามกอง TFUND, TLOGIS และ FUTUREPF ประจำไตรมาส 3/2558 แล้ว
24 พ.ย. 2558

นายสุทธิพงศ์ พัวพันธ์ประเสริฐ รองกรรมการผู้จัดการ กลุ่ม Real Estate &amp; Infrastructure Investment บลจ.บัวหลวง จำกัด (กองทุนบัวหลวง) เปิดเผยว่า กองทุนบัวหลวงพร้อมจ่ายเงินปันผลกองทุนรวมอสังหาริมทรัพย์ (Property Fund) ทั้งสามกอง TFUND, TLOGIS และ FUTUREPF ประจำไตรมาส 3/2558 แล้ว
กองทุนรวมอสังหาริมทรัพย์ไทคอน หรือ TFUND ซึ่งลงทุนในกรรมสิทธิ์โดยสมบูรณ์ในที่ดินและอาคารโรงงานมาตรฐาน และอาคารคลังสินค้าจำนวน 246 โรง ในนิคมอุตสาหกรรม สวนอุตสาหกรรม และเขตอุตสาหกรรมรวม 9 แห่ง ประกาศจ่ายเงินปันผลครั้งที่ 41 จากรายได้จากการลงทุนสุทธิจำนวน 175.4 ล้านบาท ในอัตราหน่วยลงทุนละ 0.16 บาท คิดเป็นเงินทั้งสิ้น 183.9 ล้านบาท
กองทุนรวมอสังหาริมทรัพย์ทีพาร์คโลจิสติคส์ หรือ TLOGIS ซึ่งลงทุนในกรรมสิทธิ์โดยสมบูรณ์ในที่ดินและอาคารคลังสินค้าให้เช่าพื้นที่กว่า 240,000 ตารางเมตร ในโครงการไทคอนโลจิสติคส์พาร์ค รวม 5 แห่ง ประกาศจ่ายเงินปันผลครั้งที่ 23 จากรายได้จากการลงทุนสุทธิจำนวน 77.7 ล้านบาท ในอัตราหน่วยลงทุนละ 0.20 บาท คิดเป็นเงินทั้งสิ้น 82.8 ล้านบาท
โดย TFUND และ TLOGIS จะปิดสมุดทะเบียนในวันที่ 30 พฤศจิกายน 2558 และและกำหนดจ่ายเงินปันผลในวันที่ 14 ธันวาคม 2558
ส่วนกองทุนรวมสิทธิการเช่าอสังหาริมทรัพย์ฟิวเจอร์พาร์ค หรือ FUTUREPF ซึ่งลงทุนในสิทธิเช่าอาคารและพื้นที่ส่วนกลาง รวมถึงผนังอาคารภายนอกของโครงการศูนย์การค้าฟิวเจอร์พาร์ค รังสิต กว่า 65,000 ตารางเมตร ประกาศจ่ายเงินปันผลครั้งที่ 36 จากรายได้จากการลงทุนสุทธิจำนวน 177.2 ล้านบาท ในอัตราหน่วยลงทุนละ 0.302 บาท คิดเป็นเงินทั้งสิ้น 177.1 ล้านบาท
โดย FUTUREPF จะปิดสมุดทะเบียนในวันที่ 27 พฤศจิกายน 2558 และกำหนดจ่ายเงินปันผลในวันที่ 14 ธันวาคม 2558
 